Det danske U/17-landshold vandt første kamp ved Elite Round med 1-0 over Østrig.

Det danske U/17-landshold kom godt fra land ved Elite Round, der er den sidste og afgørende del af EM-kvalifikationen, hvor to af fire hold i Danmarks pulje går videre.

Danmark, der havde AaB-trekløveret Thomas Albert Christiansen, Mathias Ross Jensen og landsholdsanfører Jeppe Pedersen i startopstillingen, besejrede Østrig 1-0 i puljespillets første kamp.

Mens forsvarsspillerne Mathias Ross Jensen og Thomas Albert Christiansen spillede hele kampen, blev Jeppe Pedersen udskiftet efter 69 minutter. Det danske sejrsmål blev scoret lige bagefter af Gustav Isaksen.

U/17-landsholdets næste kamp ved Elite Round spilles på lørdag kl. 11.00 mod Frankrig, der startede Elite Round med en sejr over Bosnien-Hercegovina.